Neuvoston ja neuvostossa kokoontuneiden jäsenvaltioiden hallitusten edustajien päätöslauselma annettu 20 päivänä heinäkuuta 1998, Euroopan hiili- ja teräsyhteisön perustamissopimuksen voimassaolon päättymisestä



Virallinen lehti nro C 247 , 07/08/1998 s. 0005 - 0006



NEUVOSTON JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖSLAUSELMA annettu 20 päivänä heinäkuuta 1998, Euroopan hiili- ja teräsyhteisön perustamissopimuksen voimassaolon päättymisestä (98/C 247/04) EUROOPAN UNIONIN NEUVOSTO JA NEUVOSTOSSA KOKOONTUNEET EUROOPAN YHTEISÖJEN JÄSENVALTIOIDEN HALLITUSTEN EDUSTAJAT PALAUTTAVAT MIELIIN - Eurooppa-neuvoston kasvua ja työllisyyttä koskevan päätöslauselman, joka annettiin Amsterdamissa 16 ja 17 päivänä kesäkuuta 1997 ja jonka mukaisesti komissiota kehotetaan tekemään asianmukaisia ehdotuksia sen varmistamiseksi, että Euroopan hiili- ja teräsyhteisön, jäljempänä "EHTY", perustamissopimuksen voimassaolon päätyttyä vuonna 2002 jäljellä olevista varoista saatavat tulot käytetään tutkimusrahastoon hiili- ja terästeollisuuteen liittyviä aloja varten, ja - 10 päivänä lokakuuta 1997 annetun komission tiedonannon "EHTY:n perustamissopimuksen voimassaolon päättyminen - Rahoitustoiminta", 1. TOTEAVAT; että a) on tärkeää tunnustaa EHTY:n rahoittamassa tutkimuksessa saavutetut erinomaiset tulokset sekä sen antama panos hiili- ja terästeollisuuden kilpailukyvyn ja sosiaalisten olojen parantamisessa, b) komission 10 päivänä lokakuuta 1997 antaman tiedonannon yleinen lähestymistapa vastaa Eurooppa-neuvoston edellä mainitussa päätöslauselmassa hyväksymiä suuntaviivoja, ja c) tämä lähestymistapa on yhdenmukainen Euroopan parlamentin, EHTY:n neuvoa-antavan komitean ja suorittamillaan maksuilla EHTY:n varoja huomattavasti kartuttaneen hiili- ja terästeollisuuden jo antamien lausuntojen kanssa, 2. TOTEAVAT, että EHTY:n varojen ja velkojen omistussuhteiden osalta: a) olisi toivottavaa, että EHTY:n perustamissopimuksen voimassaolon päätyttyä nämä varat ja velat palautuvat jäsenvaltioiden omistukseen kansainvälisen oikeuden periaatteiden mukaisesti, jolleivät jäsenvaltiot yhteisestä sopimuksesta päätä toisin, ja b) varojen ja velkojen omistuksesta tehdyn päätöksen on oltava yhdenmukainen Amsterdamissa pidetyssä Eurooppa-neuvostossa sovitun tavoitteen saavuttamisen kanssa, jonka mukaan jäljellä olevista varoista saatavat tulot käytetään tutkimusrahastoon hiili- ja terästeollisuuteen liittyviä aloja varten, c) Amsterdamissa pidetyn Eurooppa-neuvoston päätelmien toteuttamiseksi on tarpeen vielä harkita, erityisesti niiden toteuttamiseen vaadittavien oikeudellisten keinojen ja niiden käytännön seurausten osalta. Neuvoston, komission ja jäsenvaltioiden olisi edelleen tutkittava asiaa, 3. KATSOVAT, että Euroopan hiili- ja teräsyhteisön varojen hallinnoinnin osalta: a) Euroopan hiili- ja teräsyhteisön varojen suojaaminen "EHTY:n purkamisen" yhteydessä on tärkeää, jotta varmistetaan niiden pysyminen erillään muista yhteisön varoista, b) nämä varat olisi pidettävä erillään muista yhteisön varoista jäsenvaltioiden sopimia tarkoituksia varten vielä senkin jälkeen, kun kaikki jäljellä olevat rahoitustoimet on saatu päätökseen ja kaikki mahdollisesti ilmenevät ennakoimattomat menot on riittävällä tavalla katettu, c) kyseisten varojen hoito olisi uskottava jäljelle jääville yhteisöille, joita komissio edustaa. Näin voidaan toteuttaa sellaisten budjetti- ja rahoitustoimenpiteiden jatkuva hallinnointi, jotka eivät pääty vuonna 2002, d) kaikki annettujen varojen käyttötarkoitusta koskevat muutokset olisi tehtävä jäsenvaltioiden yksimielisellä päätöksellä, e) varoja olisi niiden pitkäaikaisen riittävyyden varmistamiseksi hoidettava komission ehdottamien ja neuvoston hyväksymien monivuotisten rahoitusta koskevien suuntaviivojen mukaisesti. Nopeasti käytettävissä olevien varojen hoidossa olisi pyrittävä korkeimpaan mahdolliseen, turvallisesti saavutettavissa olevaan tuottoon, ja f) komission on avoimuuden varmistamiseksi annettava vuosittain rahoituskertomus, jonka tilintarkastustuomioistuin vahvistaa ja joka sen jälkeen toimitetaan neuvostolle. 4. KATSOVAT LISÄKSI, että tutkimusrahastojen järjestelyn osalta: a) EHTY:n varoista kertyvien tulojen olisi oltava Euroopan yhteisöjen yleiseen talousarvioon kuuluvia nimettyyn tarkoitukseen osoitettuja tuloja, joita komissio hallinnoi. Tulot olisi osoitettava hiili- ja terästeollisuuteen liittyvien alojen tutkimusohjelmaan, jossa on huomioitu komission tiedonannossa esitetyt tieteellistä ja teknistä sisältöä koskevat ehdotukset ja otettu huomioon mahdollisuus laajentaa olemassa olevan ohjelman soveltamisalaa soveltavaan tutkimukseen. Tulojen käyttökohteisiin myöhemmin tehtävistä muutoksista jäsenvaltioiden olisi päätettävä yksimielisesti, b) tutkimuksen vaikutusten kohdentamiseksi mahdollisimman tehokkaasti kyseisten teollisuudenalojen kilpailukykyyn tutkimusohjelmaa olisi hallinnoitava yhdenmukaisesti nykyisen tutkimusohjelman kanssa ja komission ehdottamien ja neuvoston hyväksymien monivuotisten tutkimusta koskevien suuntaviivojen mukaisesti tiiviissä yhteistyössä teollisuuden kanssa, c) nykyistä EHTY:n rahoittamaa tutkimusohjelmaa olisi kyseisten suuntaviivojen perusteella kehitettävä edelleen tehokkaalla keskittämisellä ja tekemällä siitä yhteisön puiteohjelmaan liittyviä tutkimuksia täydentävä. Suuntaviivoissa olisi otettava huomioon kilpailukyvyn, kasvun ja työllisyyden lisäämisen tavoite. Niissä olisi todettava selvästi, miten teollisuuden asiantuntijat osallistuvat sekä tulevaisuuden tutkimusta koskevaan päätöksentekoon että hankkeiden valvontaan, d) vuosittain myönnettävän rahoituksen tehokkaan kohdentamisen varmistamiseksi olisi noudatettava nykyisiä, yksittäisten tutkimushankkeiden hyväksymistä koskevia menettelyjä, eli komission päätökset olisi tehtävä yhteisymmärryksessä neuvoston ja yhteistyössä kyseisten alojen kanssa, ja e) on tärkeää, että tutkimuksen täydellinen arviointi suoritetaan silloin, kun kulloisenkin monivuotisen tutkimusta koskevan suuntaviivan kattamana ajanjaksona rahoitetut hankkeet saadaan päätökseen. Arvioinnissa olisi erityisesti tarkasteltava tutkimuksesta kyseisille aloille koituvaa hyötyä. On myös tärkeää, että alustavat tutkimustulokset annetaan tulevan päätöksenteon perustana tiedoksi jäsenvaltioille ennen kunkin suuntaviivan voimassaolon päättymistä, 5. KEHOTTAVAT komissiota asianomaisia osapuolia kuullen antamaan ennen seuraavaa neuvoston istuntoa edellä 2 kohdan c alakohdassa tarkoitettua tutkimusta koskevan lausunnon, jossa otetaan huomioon mahdollisen ratkaisun seuraukset. 6. KEHOTTAVAT komissiota lausuntoa laatiessaan harkitsemaan miten: - uudet jäsenvaltiot voivat liittyä Amsterdamissa pidetyn Eurooppa-neuvoston päätelmien toteuttamiseksi vahvistettuihin järjestelyihin sen jälkeen, kun ne ovat maksaneet asianmukaisen rahoitusosuuden, - hiilialaan liittyvään tutkimukseen ja teräsalaan liittyvään tutkimukseen myönnettävien määrärahojen jakautumisesta voidaan tehdä laskelmat. Niiden olisi aluksi perustuttava kyseisten teollisuudenalojen maksamiin rahoitusosuuksiin, joita voidaan tulevaisuudessa tarkistaa, 7. KEHOTTAVAT komissiota tekemään tarvittaessa ja hyvissä ajoin ehdotuksia, jotka koskevat muita aloja, joihin EHTY:n perustamissopimuksen voimassaolon päättyminen vaikuttaa, ja sopivat puolestaan siitä, että ne toteuttavat kaikki tarvittavat toimet huolehtiakseen voimassaolon päättymisestä aiheutuvista seurauksista.